als_Latn dik_Latn sag_Latn
Nga: Darina Tanushi
Lëvizja Socialiste për Integrim do të ketë të drejtën e propozimit të kandidatëve në 15 bashki nga 61 të tilla, në të gjithë vendin. Pas negociatave të njëpasnjëshme mes kryeministrit Edi Rama dhe kryetarit të Kuvendit Ilir Meta, u zgjodh e diela e 15 marsit për ta zyrtarizuar këtë marrëveshje që do t’i njohë të drejtën e vetos partisë aleate që në rast se nuk do t’i pëlqejnë kandidatët e partisë tjetër, ta rrëzojë atë dhe të kërkojë një emër të ri. Deri më tani, Rama e Meta kanë negociuar të dy bashkë në disa takime radhazi që janë zhvilluar në kryesinë e Kuvendit, pothuaj çdo të mërkurë, ndërsa dje ata janë shoqëruar edhe nga dy kryetarët respektivë të grupeve parlamentare ai i PS-së, Gramoz Ruçi e ai i LSI-së, Petrit Vasili si dhe nga deputeti Taulant Balla. Në përfundim të takimit në selinë e PS-së, që zgjati për rreth 90 minuta, kryeministri Rama konfirmoi vendimin që të dyja partitë do të dalin me kandidatë të përbashkët në zgjedhjet e 21 qershorit. Ndërkohë që burime nga partitë bënë me dije për “Gazeta Shqiptare” se në këtë takim Ruçi ka vënë veton për Bashkinë e Fierit që kërkohej nga LSI. “Nuk do të bëjmë një ndarje mekanike të njësive vendore, por do të ecim me një formulë të re, ku çdo njëra nga partitë do të ketë të drejtën e propozimit për një numër njësish dhe reciprokisht edhe të drejtën e votës për të dhënë konsensus për kandidatin apo kandidaten e propozuar nga partia tjetër. Sot (dje) kemi dakordësuar këtë ndarje. Pra, ndarjen e dakordësisë për të propozuar dhe më pas do të vazhdojmë me shoshitjen e të gjitha kandidaturave, përmes një procesi konsultimesh që secila nga partitë do ta bëjë për t’i paraqitur partisë tjetër propozimin më bindës dhe për të marrë prej saj konsensusin”, – u shpreh Rama. Kryeministri tha se ka marrë edhe miratimin e kreut të Kuvendit dhe të LSI-së për të negociuar me forca të tjera politike, “të përgatisim nga ana jonë propozimet që do t’i vëmë për shqyrtim në tryezën e përbashkët, ku do të kërkojmë konsensusin e LSI”, – tha Rama, duke e cilësuar strategjik boshtin e koalicionit PS–LSI. “Për sa i përket marrëveshjes me partitë e tjera, ne kemi hapur diskutimet me të gjitha partitë, përveç PD-së kuptohet, dhe atyre satelitëve ballisto-republikanë që janë përfundimisht të ndarë nga rruga e historisë së re të këtij vendi dhe do të shikojmë hap pas hapi me të njëjtën logjikë”, – tha Rama. Ai do të vijojë edhe negociata me Vangjel Dulen e PBDNJ. Rama garantoi se do të respektohet barazia gjinore në përzgjedhjen e kandidatëve për bashkitë, si dhe në këshillat bashkiakë, ku gratë do të jenë 50% me 50% me burrat. Rama la të kuptohet se edhe për Bashkinë e Tiranës mund të kandidojë një grua, por emrat sipas tij do të jenë gati deri në fund të marsit.
KREU I LSI
Nga ana e tij, kryetari i Kuvendit dhe i LSI-së, Ilir Meta garantoi se në 1 prill, pikërisht në datën kur u nënshkrua marrëveshja e 2013-ës, PS-LSI, do të jenë gati edhe emrat e kandidatëve për kryetarë të bashkive. Meta e cilësoi “bashkëpunim mjaft konstruktiv” me PS dhe Ramën. “Prioriteti ynë ka qenë dhe mbetet përzgjedhja e kandidatëve më të mirë, jo vetëm me një konsensus brenda koalicionit sa më të gjerë”, – theksoi Meta. I pyetur nëse është i kënaqur me numrin e bashkive që ka marrë LSI, Meta tha: “Ne jemi gjithmonë të prirur nga konsensusi, nuk jemi të prirur nga numrat. Nuk kemi paragjykime për emra, por kemi preferenca për cilësitë e kandidateve dhe të kandidatëve”.
bem_Latn als_Latn als_Latn als_Latn